Italia – alegerile regionale.

Rezolvarea crizei de guvern

 

Italia administrativă

Regionalizarea stabilită de Constituţia Italiei din 1947 corespundea unui proiect politic, care îşi avea originea într-o teorie etatistă elaborată în sânul Partidului Popular, şi reluată de democraţia creştină după primul război mondial. În această concepţie, statul trebuia să se bazeze pe entităţi intermediare, regiunile devenind astfel o extensie naturală a autonomiilor locale şi un factor de pluralism împotriva autoritarismului şi centralismului. Recunoaşterea specificului lingvistic şi cultural din fiecare regiune istorică justifică refuzul comunităţilor autonome de a fi înglobate într-un regim comun tuturor regiunilor. Acestei concepţii se supun, generând îndelungate dispute, regiunile din nordul Italiei: Val d' Aosta, Trentino Alto - Adige şi Friuli - Veneţia. 

Italia este un stat unitar. Cu toate acestea, teritoriul este organizat în regiuni care se bucură de o înaltă autonomie locală. Motivul constituirii regiunilor a fost dezamorsarea încercărilor separatiste ale Siciliei şi Sardiniei ca şi a altor regiuni în care există importante minorităţi lingvistice. Nu este vorba de minorităţi naţionale, ci doar de deosebiri de dialect. În cadrul fiecărei regiuni, electoratul alege un Consiliu regional care, la rândul său, desemnează un preşedinte şi un organism executiv. Atât preşedintele cât şi organismul executiv local răspund politic pentru activitatea lor în faţa Consiliului regional.

Consiliul regional adoptă acte normative (legi) care nu pot aduce atingere ordinii juridice stabilite la nivel central, ca şi principiilor constituţionale în domeniul economic şi social. 

În Constituţia italiană, elaborată în 1947 şi intrată în vigoare la 1 ianuarie 1948, regiunile au fost definite ca entităţi administrative deţinând puteri legislative limitate într-o serie de domenii, precum politic, asistenţă sanitară, planificare urbană, lucrări publice etc. Regiunilor le-a fost refuzată responsabilitatea legislativă primară, adică autoritatea de a legifera independent de stat şi le-a fost atribuită doar responsabilitatea legislativă subsidiară – de a formula iniţiative legislative, fie complementare, fie în cadrul deja existent al legislaţiei naţionale. Constituţia stabilea 20 de regiuni, din care 5 urmau să se bucure de “autonomie specială” (Trentino-Alto Adige, Valle d’Aosta, Friuli -Venezia Giulia, Sicilia şi Sardinia) cu autonomie administrativă, iar celelalte 15 cu “autonomie obişnuită”.

Italia interregiunilor

Italia este divizată în trei blocuri interregionale: Nordul, Centrul şi Sudul. 

Prestaţia regiunilor sudice sărăcite din cauza industrializării slabe ridică îndoieli serioase în privinţa capacităţii lor de a uza de un grad crescut de autonomie politică, asociat cu un nivel mai scăzut al mijloacelor financiare, în vederea promovării dezvoltării. Analiştii politici apreciază că azi îşi face tot mai mult loc un curent de opinie potrivit căruia “Sudul, fie îşi va găsi salvarea în sine însuşi, fie nu şi-o va găsi deloc”. 

Guvernul lui D’Alema, de centru-stânga a urmat, într-un fel, direcţia creşterii gradului de flexibilitate al pieţei muncii, mergând până într-acolo încât să accepte de facto reintroducerea unor diferenţieri salariale între Nord şi Sud, ca un stimulent pentru firme în ideea de a le face să se mute din Nord şi să-şi desfăşoare activităţile în Sud.

Pe de altă parte, recent constituita Ligă a Nordului consideră că Europa regiunilor va lua locul actualei Europe a naţiunilor, permiţând astfel Italiei de Nord să se alăture vecinilor ei transalpini. Această idee este clădită şi pe conceptul european, potrivit căruia, Europa va fi aceea în care statele vor fi privite ca minorităţi, iar în concluzie, Europa va deveni una a minorităţilor. În autobiografia sa din 1992, Umberto Bossi se întreba retoric: “ce rost au frontierele dintre Piemont şi Savoia sau Tirolul de Sud şi Austria ? Etnic, ele sunt în mare măsură identice din punct de vedere naturalist. Din punct de vedere socio-cultural, nimic nu uneşte Trentino sau Lombardia, Calabria sau Camparia. De aceea spun: de ce să nu înlocuim frontierele fixe şi centralismul tipic statelor unitare cu un sistem mult mai articulat, caracterizat printr-o pluralitate a centrelor instituţionale, fiecare cu responsabilităţile specifice foarte asemănătoare cum sunt, de exemplu, Lombardia şi Bavaria, introducând în acelaşi timp centre separate de decizie, fiecare dispunând de o autonomie reală, în realităţi diferite, dar unite arbitrar, cum sunt Nordul şi Sudul Italiei ?”

Ţinând cont de tot acest sumar profil al Italiei începutului de mileniu trei şi prin această prismă trebuiesc privite rezultatele alegerilor regionale, efectele lor şi criza de guvern ce a urmat acestor alegeri.

Alegerile regionale din 16 aprilie 2000

Patruzeci şi trei de milioane de alegători i-au votat, duminică, 16 aprilie, pentru prima oară în cadrul unui scrutin direct, pe preşedinţii celor 15 regiuni cu statut obişnuit. 

Votul pentru preşedinţia celorlalte 5 regiuni cu statut special a avut loc anul trecut.

Efectele rezultatelor alegerilor regionale au fost comparate de unii analişti politici cu “un adevărat cutremur care a zdruncinat coaliţia majoritară”.

Opoziţia de dreapta a obţinut o adevărată victorie în scrutinul din 16 aprilie, păstrându-şi cele patru regiuni pe care le deţinea: Piemont, Lombardia, Veneţia (în nord) şi Puglia (în sud), de data aceasta câştigând în Liguria (în nord) şi în Latium (regiune a Romei). 

Partidele de centru-stânga şi-au menţinut locurile în fiefurile lor tradiţionale: Emiglia-Romagna (nord), Toscana, Umbria şi Marches (în centru), Basilicata şi Campagnia (în sud). 

Rata de participare la alegerile regionale a fost de 72,6%. 

Vehemenţa ambelor părţi contura cele mai disputate alegeri de la legislativele din 1996 încoace, dar în jurul prânzului afluenţa nu depăşea în general 20%. Urnele urmau însă să rămână deschise până la ora 22.00.

Rezultatele alegerilor regionale au fost ca un cutremur de maximă intensitate ce a zdruncinat coaliţia majoritară. Guvernul a fost demisionar. Având în vedere dimensiunea înfrângerii forţelor de centru-stânga, demisia guvernului era practic inevitabilă. Alianţa de centru-dreapta (Polul Libertăţii şi Liga Nordului) a obţinut victoria în opt regiuni, iar adversarii lor în şapte. Pierzând Liguria, centrul-stânga se află în situaţia de a oferi alianţei Pol-Ligă tot nordul Italiei. A pierdut de asemenea, în mod surprinzător, regiunea Lazio şi a obţinut rezultate slabe şi în regiunile Puglia, Calabria si Abruzzo. În regiunile centrale, vechile regiuni "roşii" a câştigat însă în faţa unei opoziţii în creştere. Trebuie să subliniem faptul că actuala coaliţie de centru-stânga a ieşit victorioasă datorită, în mod exclusiv, charismei lui Antonio Bassolino, un lider care şi-a autoimpus candidatura la preşedinţia regională, în faţa unei coaliţii care, iniţial, nu l-a acceptat. Polul Libertăţii împreună cu Liga Nordului au obţinut mai multe voturi pe scară naţională, decât alianţa dintre centru-stânga şi partidul Refondarea comunistă.

"Înfrângerea este grea şi nu poate fi în nici un fel contestată sau subevaluată", recunoştea unul dintre liderii de centru-stânga, Armando Cossutta, înainte de a intra la Palazzo Chigi, unde premierul Massimo D'Alema şi-a strâns staff-ul politic pentru a evalua proporţiile dezastrului. 

Dreapta, în schimb, nu s-a zgârcit cu comentariile triumfaliste. "Centrul-dreapta este majoritar în ţară", a afirmat purtătorul de cuvânt al partidului Forza Italia, condus de Silvio Berlusconi. Polul Libertăţii (Forza Italia plus Alianţa Naţională a neofascistului Gianfranco Fini), împreună cu Liga Nordului (mişcarea separatistă din jurul lui Umberto Bossi), nu numai că şi-a menţinut fiefurile tradiţionale - Lombardia, Piemontul şi Veneţia -, dar a reuşit să smulgă stângii şi Liguria. Bossi s-a grăbit chiar să ceară alegeri anticipate, afirmând că votul din 16 aprilie demonstrează o schimbare fundamentală în opiniile electoratului.

Liga sa aduce un număr semnificativ de voturi în nord şi nord-est, unde are încă succes discursul său bazat pe refuzul de a susţine sudul relativ subdezvoltat. Acolo, separatiştii sunt urâţi cu patimă, în schimb se bucură de trecere naţionalismul lui Fini. Aşa se explică de ce, în afară de Puglia, unde dreapta câştigase şi în 1996, au votat împotriva coaliţiei guvernamentale şi majoritatea alegătorilor din Abruzzo - regiunea centrală, una dintre cele mai sărace ale Italiei - şi Molise. În sfârşit, pe lista cuceririlor se adaugă Roma.

Remarcabil este şi avansul cu care a câştigat dreapta: 30% la Milano (Lombardia), 15% la Torino (Piemont) şi 10% la Veneţia, unde primarul-filozof, respectatul Massimo Cacciari, s-a dovedit de data aceasta o carte perdantă pentru stânga. Aceasta n-a obţinut o victorie clară (57% din voturi) decât la Napoli, în Campania - şi asta doar datorită charismei personale a altui primar celebru, Antonio Bassolino.

Desigur, Emilia-Romagna (ţinutul de origine al lui Romano Prodi) şi Toscana au rămas de stânga, dar în Calabria scorul a fost la limită. Radicalii lui Marco Pannella, care la alegerile europene de anul trecut erau al patrulea partid din Italia, trimiţând-o la Strasbourg pe cunoscuta Emma Bonino, practic n-au contat la acest scrutin.

Sistemul de vot este destul de complicat, candidatul câştigător la fiecare preşedinţie urmând să aducă formaţiunii sale până la 20 de procente suplimentare în adunarea regională respectivă. Ideea de la care s-a pornit când s-a introdus algoritmul respectiv a fost de a asigura o administraţie regională mai stabilă.

Aşa cum stau lucrurile în prezent, probabilitatea unei înfrângeri a acestui cartel (Polul Libertăţii şi Liga Nordului) la viitoarele alegeri legislative nu pare foarte mare şi forţele de centru-stânga pot întreprinde foarte puţin, aproape nimic, pentru a remedia situaţia, în anul care a mai rămas până la alegeri. În momentul de faţă, responsabil de acest eşec este considerat Massimo D'Alema. Deoarece s-a expus în mod imprudent în această campanie electorală este logic ca aliaţii săi să-l acuze pentru înfrângere. Şi totuşi nu el este principalul vinovat, apreciază comentatorii politici, ci însăşi coaliţia de centru-stânga, o coaliţie care a întors spatele Italiei productive. Eşecul înregistrat în Nord nu este un fapt "conjunctural". Partea cea mai bogată, cea mai modernă şi cea mai europeană a Italiei nu acceptă să fie guvernată de o coaliţie care mai păstrează caracteristicile vechii stângi centralizate, al cărei sindicat hiperconservator realizează mai multe "reforme" etatiste decât liberaliste (ca de exemplu, cea din domeniul sănătăţii).

Demisia Primului-Ministru D'Alema

Analiştii politici apreciază de asemenea că, în aceste condiţii, "eliminarea" lui D'Alema nu ar folosi la nimic. Dimpotrivă, se poate presupune că slăbirea în mod iremediabil a puterii singurului lider al DS (Partidului Democraţii de Stânga), care a încercat (probabil fără prea multă convingere şi, oricum, fără să reuşească) să i se opună lui Cofferati şi să atenueze, datorită aspiraţiilor sale "în stilul lui Blair" statalismul stângii, ar agrava şi mai mult situaţia. Cine s-ar putea gândi că, înlăturându-i pe D'Alema, Cofferati sau Bassolino, singurele personalităţi rămase în DS (şi Veltroni este, de asemenea, răspunzător pentru această înfrângere), în cadrul coaliţiei de centru-stânga se vor găsi interlocutori credibili ai Nordului, ce ar putea fi folosiţi pentru recucerirea lui ?

Situaţia se va ameliora numai dacă se va încerca să se găsească personalităţi noi şi totodată moderate care să candideze la viitoarele alegeri. Dar rezultatele obţinute de unii candidaţi moderaţi ai centru-stângii în Nord (în primul rând, Martinazzoli) vor face dificilă căutarea disperată a unui "om nou".

Nu numai Nordul Italiei a sancţionat coaliţia de centru-stânga, ci şi regiunile meridionale, în pofida faptului că, aici, în timpul campaniei electorale s-a agitat spectrul separării Sudului de Nord pentru a-i speria pe locuitorii din aceste regiuni. Este posibil ca această coaliţie să plătească acum - cu întârziere - pentru debarcarea de la conducerea guvernului a lui Romano Prodi, în 1998, şi înlocuirea lui cu D'Alema.

Indiferent ce va face în continuare, centru-stânga are şanse minime - poate chiar nici una pentru a remedia situaţia. Dealtfel - şi acest lucru se uită deseori, pentru a se reînnoi politica are nevoie de mult timp. După schimbarea oamenilor, a programelor şi a mentalităţilor va fi nevoie de mulţi ani pentru ca forţele de centru-stânga să redevină competitive.

Cu toate acestea analiştii consideră că, dacă centru-stânga pare a fi în agonie, nici pentru învingători, şi, în primul rând, pentru Berlusconi, situaţia nu este tocmai uşoară, pentru că abia acum încep problemele. Vor trebui să aibă grijă să "gestioneze" victoria şi să nu "piardă" rezultatele. Vor trebui, de exemplu, să coreleze cererea de libertate economică şi de eliminare a birocraţiei centrale, din partea Nordului, adresată centru-dreptei, cu rămăşiţele "corporativismului statalist" care, se menţine în interiorul alianţei. În afara unor surprize - oricând posibile - Lazio nu se va angaja cu convingere într-o "revoluţie liberală". Rămâne de văzut dacă Berlusconi va reuşi să coreleze exigenţele destul de diferite ale Nordului cu cele ale Sudului. Nordul a votat pentru centru-dreapta, pentru că din punctul de vedere al Italiei productive, "discordanţele" acesteia erau considerate minore în raport cu cele ale centru-stângii. Aceasta nu înseamnă însă că nu există probleme. Există, fireşte, nenumărate probleme, unele dintre ele chiar destul de serioase. Cea mai mare greşeală pe care ar putea să o facă acum centru-dreapta ar fi subestimarea lor şi încercarea de a le evita mizând pe simplul fapt că, oricum, centru-stânga se află într-o situaţie mult mai proastă.

Una dintre bătăliile care au marcat campania a fost şi cea pentru timpii de antenă ai forţelor politice.

Şeful Polului Libertăţii din Italia, Silvio Berlusconi, căruia analiştii îi prevedeau un viitor politic practic nul după victoria partidelor de centru-stânga, din 1996, şi-a luat revanşa. 

Dar magnatul mass-media Silvio Berlusconi a pierdut, în cele din urmă, atuul potenţial reprezentat de cele trei posturi private de televiziune pe care le controlează. Durata emisiunilor electorale a fost drastic limitată printr-o lege extrem de controversată. Pentru Uniunea Europeană, prezintă un interes special şi evoluţia Alianţei Naţionale a lui Gianfranco Fini. Naţionaliştii de dreapta (numiţi de adversari neofascişti) deţin acum 15% din locurile în Parlament, dar ar putea obţine mult mai mult după campania populistă orientată către muncitorime. Relaţiile lor cu Forza Italia, partidul lui Berlusconi, în cadrul aşa-numitului Pol al Libertăţii, au fost adesea marcate de divergenţe, peste care acum s-a trecut în interesul creării unui front comun în faţa stângii. Alessandra Mussolini, nepoata fostului dictator fascist, membră marcantă a Alianţei Naţionale, a respins comparaţia cu extrema dreaptă condusă de Jörg Haider în Austria, dar a reafirmat că partidul său este favorabil unei reglementari mai restrictive a imigraţiei.

De cealaltă parte, premierul D'Alema şi mai mulţi miniştri din guvernul său au fost acuzaţi că beneficiază de avantaje neloiale în promovarea companiilor la care sunt acţionari. Ca de obicei în Italia, totul a fost zgomotos, comentat şi mediatizat.

Massimo D’Alema, primul ex-comunist care a ajuns să conducă un guvern în Europa Occidentală, şi-a asumat înfrângerea coaliţiei de centru-stânga şi şi-a confirmat demisia din funcţia de Preşedinte al Consiliului italian. Într-o primă fază, preşedintele Italiei, Carlo Azeglio Ciampi, a refuzat demisia şefului Guvernului italian, cerându-i acestuia să verifice dacă mai beneficiază de susţinere în Parlament "locul în care se fac toate clarificările politice", pentru a putea guverna în continuare. 

La încheierea unei întrevederi cu Ciampi, preşedintele Consiliului italian a declarat că o dizolvare a Parlamentului ar fi o gravă eroare. D'Alema a confirmat, cu această ocazie, că se opune organizării de alegeri legislative anticipate, aşa cum solicită opoziţia de dreapta, considerând că “nu poate exista nici un automatism între rezultatul alegerilor regoinale şi încheierea naturală a legislaturii”. El s-a declarat însă în favoarea unei dezbateri parlamentare propice unei clarificări politice şi s-a pronunţat în favoarea unei reforme a legii electorale care să permită o mai mare stabilitate şi un guvern cu o mai mare autoritate. 

Desemnarea noului Prim-Ministru

În urma demisiei lui Massimo D'Alema, preşedintele italian Carlo Azeglio Ciampi, conform procedurilor legislative şi constituţionale, a început consultările politice, primind la Palatul Quirinale, sediul preşedinţiei Republicii, pe preşedintele Senatului (Camera superioară a Parlamentului), Nicola Mancino, pe preşedintele Camerei Deputaţilor, Luciano Violante, pe fostul şef al statului Francesco Cossiga, precum şi pe liderii formaţiunilor politice. 

Se aşteapta ca Ciampi, arbitrul suprem în politica italiană, să anunţe vineri, 21 aprilie, la încheierea consultărilor, numele persoanei care va încerca formarea unui nou guvern, iar în caz de eşec să convoace alegeri generale.

Numele cel mai des citat dintre candidaţii care ar fi putut să-i succeadă în funcţie lui Massimo D'Alema era cel al actualului ministru de finanţe, Giuliano Amato (61 de ani).

Şefii partidelor coaliţiei de centru-stânga se despărţiseră la Roma după definirea criteriilor pentru viitorul lor candidat la postul de şef al guvernului, fără să avanseze un nume.

"Majoritatea este unită în cererea sa pentru un nou guvern dirijat de o personalitate ce dispune de un înalt profil instituţional", a declarat Arturo Parisi, şeful democraţilor, partid creat de preşedintele Comisiei Europene, Romano Prodi.

Dl Parisi, care s-a exprimat în numele tuturor participanţilor, a adăugat că această personalitate trebuie să aibă "o statură internaţională".

Anterior, liderii opoziţiei, Silvio Berlusconi şi Gianfranco Fini, au apreciat că, în urma înfrângerii forţelor de centru-stânga, este necesară convocarea de alegeri anticipate. “Revenirea în faţa alegătorilor este unicul mijloc pentru îngrijirea rănilor democraţiei, care se perpetuează de prea mult timp, afirma Berlusconi în cadrul unei conferinţe de presă alături de aliaţii săi, Gianfranco Fini, liderul Alianţei Naţionale şi Pier-Ferdinando Casini, democrat-creştin. Ei ar beneficia, în acest moment, potrivit rezultatelor alegerilor regionale, de 50,7% din opţiunile electoratului, faţă de numai 45,1% ale coaliţiei guvernamentale.

Constituţia nu prevede un termen limită pentru a pune capăt crizei provocate prin demisia şefului guvernului, în schimb, stipulează că, în cadrul dizolvării parlamentului, alegerile generale vor fi organizate în minimum 45 de zile. D’Alema nu a vrut însă să renunţe la referendumul din 21 mai, prin care se propune reformarea sistemului electoral - de la sistemul parţial proporţional, la cel majoritar – pentru a favoriza bipolaritatea şi stabilitatea politică, atât de necesare într-o ţară în care guvernele nu trăiesc prea mult, iar crizele de guvern pot dura şi peste sută de zile. Este bine însă, a merge la urne înaintea revizuirii legii electorale ? Observatorii favorabili stângii estimează că noi alegeri, cu actualul sistem, ar reproduce prezenta fragmentare a forţelor politice din Cameră. Electoratul de stânga a obosit de certurile interne din cadrul majorităţii, a dezaprobat fuga comuniştilor marxistului Fausto Bertinotti, care a dus la plecarea din fruntea guvernului a lui Romano Prodi, a judecat negativ certurile pe care această plecare le-a provocat cu D’Alema, a fost iritat de criza politică din decembrie 1999 provocată de socialişti. Premierul s-a dovedit prea conciliant, s-a lăsat implicat în jocuri politice cotidiene, a căzut în capcana întinsă de Berlusconi şi nu a ştiut să răspundă la provocările acestuia. Dar, mai ales, consideră analiştii, nu a fost capabil să redea viaţă coaliţiei. Aceasta nu mai oferă electoratului nici un proiect, nici un motiv de a spera.

În schimb, dreapta a ieşit unită din scrutinul regional. Are un şef care nu este contestat în propria tabără, un şef care ştie să se alieze cu aceia de care are nevoie şi, mai ales, cum să lanseze mesaje simple. Coaliţia lui Berlusconi se prezintă fără lupte interne. În timp ce adversarii lui Il Cavaliere încă se mai întreabă cine ar fi cel mai bun candidat care să se poată opune “Buldozerului” Berlusconi, acesta seduce prin siguranţa tonului şi soliditatea echipei şi, cel mai important, capitalizând erorile stângii, Berlusconi a ştiut să ofere certitudini. A reuşit un eseu înaintea marii confruntări. De acum într-un an sau chiar mai puţin el are toate şansele să ajungă din nou şef al guvernului. 

Pentru dreapta italiană, acesta este primul triumf adevărat, după lovitura usturătoare primită la scrutinul parlamentar din 1996. Pentru coaliţia lui D'Alema, este al doilea avertisment serios, după alegerea europarlamentarilor, în 1999. Pentru coaliţia guvernamentală de stânga este primul test electoral major, după remanierea din decembrie anul trecut a guvernului condus de Massimo D'Alema, şi totodată cel mai important înaintea alegerilor generale de anul viitor.

De aici până la pretenţiile lui Bossi de a se convoca anticipate este cale lungă. Italienii au votat doar împotriva stângii, aflată într-un proces de erodare, justificat în bună măsură prin simplul fapt că se află la guvernare. Între Liga Nordului şi Alianţa Naţională rămâne o prăpastie de netrecut, care face din noţiunea de "centru-dreapta" o sintagmă justificată doar de gruparea şi regruparea cu probleme în jurul forţei mediatice a lui Berlusconi. Tocmai exagerarea pericolului "de tip Haider", reprezentat de tandemul Bossi-Fini, a îndepărtat de stânga mulţi alegători moderaţi. Apele se vor limpezi din nou abia în primăvara lui 2001, când sunt programate legislativele.

În faţa incertitudinilor privind viitorul guvernului său, preşedintele Consiliului de Miniştri al Italiei, Massimo D'Alema, avea două posibilităţi de opţiune, după ce, luni seara, preşedintele Republicii, Carlo Azeglio Ciampi, a refuzat să-i accepte demisia.

Primul scenariu, evocat de presa italiană, ar fi fost ca D'Alema, care părea din ce în ce mai izolat în cadrul coaliţiei sale de centru stânga, aflate la guvernare din octombrie 1998, să anunţe, în parlament demisia sa şi să o ofere din nou preşedintelui ţării, Ciampi urmând să "confirme" această decizie.

Există mai multe indicii în viaţa politică italiană care păreau să confirme această posibilitate. Astfel, Camera Deputaţilor (Camera inferioară a Parlamentului italian) nu prevăzuse, nici o dezbatere, nici un vot asupra declaraţiei premierului D'Alema. În schimb, după cum preciza un purtător de cuvânt al biroului de presă al Guvernului de la Roma, "Senatul a prevăzut o dezbatere după discursul d-lui D'Alema". Era posibil ca, în funcţie de această dezbatere, şeful guvernului să decidă fie să ceară un vot de încredere Camerei Deputaţilor, pentru a verifica dacă mai dispune de o majoritate parlamentară care să-i permită să guverneze în continuare, fie să meargă din nou la preşedintele Republicii, pentru ca acesta să-i accepte demisia - a precizat acelaşi purtător de cuvânt al lui D'Alema.

Pe de altă parte, în mod semnificativ, liderul Partidului Popular Italian (PPI, a doua formaţiune politică a actualei majorităţi guvernamentale de centru-stânga de la Roma), Pierluigi Castagnetti, a declarat: "Avem nevoie de un nou prim-ministru, care să fie capabil să vorbească noilor clase sociale ale ţării".

Soluţiile potenţiale pentru formarea noului guvern

În cazul confirmării, după dezbaterea din Senat, a demisiei lui Massimo D'Alema, preşedintele Republicii Italiene, Carlo Azeglio Ciampi, arbitrul suprem al scenei politice italiene în acest moment, ar fi avut de optat între trei soluţii.

Mai întâi, el putea însărcina cu formare guvernului o altă personalitate decât D'Alema din cadrul coaliţiei de centru-stânga sau putea încredinţa această sarcină unui lider al dreptei, respectiv şefului coaliţiei formaţiunilor opoziţiei, Silvio Berlusconi.

Preşedintele Ciampi putea, de asemenea, încerca să ajungă la formarea unui guvern "tehnic", care să conducă ţara până la viitoarele alegeri legislative, care, conform calendarului electoral normal, ar urma să se desfăşoare în primăvara anului 2001. Această soluţie ar fi putut permite organizarea referendumului asupra modificării sistemului electoral, prevăzut pentru 21 mai a.c.

Mediile politice de la Roma au avansat în acest sens numele a două personalităţi care ar fi putut fi desemnate de şeful statului să conducă un guvern de tranziţie până la organizarea viitoarelor alegeri. Era vorba de Giuliano Amato, ministrul italian de finanţe, şi de Lamberto Dini, ministrul afacerilor exteme.

Va trebui oricum, ca preşedintele desemnat al Consiliului de Miniştri să verifice, prin solicitarea unui vot de încredere în parlament, dacă dispune de majoritatea parlamentară necesară pentru a putea guverna.

O a treia posibilitate ar fi fost dizolvarea de către preşedintele ţării a parlamentului, decizie care ar fi putut antrena, în mod automat, conovocarea de alegeri legislative anticipate soluţie reclamată cu insistenţă de coaliţia partidelor de dreapta după confirmarea oficială a victoriei lor electorale la alegerile regionale desfăşurate la 16 aprilie, în urma cărora au obţinut preşedinţia a opt din cele 15 regiuni unde au fost organizate scrutinuri.

 

Numirea lui Giulio Amato în funcţia de Prim-Ministru

Coaliţia majoritară de centru-stânga l-a propus oficial pe Giulio Amato, ministrul de finanţe în guvernul demisionar al lui D’Alema, pentru postul de preşedinte al viitoarei coaliţii guvernamentale.

Giuliano Amati este pregătit să preia şefia celui de-al 58-lea guvern al Italiei postbelice, salvând coaliţia de centru-stânga de la perpectiva pierderii cu aproape un an înaintea încheierii mandatului. În urma consultărilor avute de preşedintele Carlo Azeglio Ciampi cu liderii coaliţiei de guvernământ, Amato a ieşit drept marele favorit la succesiunea lui D’Alema, fiind propus oficial să înceapă negocierile de formare a noului cabinet.

Cele două personalităţi italiene din Comisia Europeană, Romano Prodi, preşedintele executivului Uniunii Europene, şi Mario Monti, comisarul european însărcinat cu problemele concurenţei, nu intenţionează să revină în Italia pentru a-şi asuma eventuale funcţii politice în ţara lor, după cum au precizat surse oficiale de la Bruxelles.

Legislaţia italiană prevede că autoritatea în stat este deţinută şi exercitată de Guvern. Primul-ministru este numit de Preşedinte. De asemenea, şeful statului îi numeşte şi pe miniştri la propunerea premierului. Preşedintele are la dispoziţie o paletă largă de posibilităţi de desemnare a Primului-ministru. Miniştrii pot fi recrutaţi fie din cadrul Parlamentului, fie din afara acestuia. Statisticile guvernamentale arată însă practica de recrutare a miniştrilor din rândul membrilor Parlamentului, miniştrii non-parlamentari fiind prin excelenţă specialişti cu înaltă calificare, tehnocraţi.

Primul-ministru direcţionează politica generală a Guvernului şi îşi asumă răspunderea pentru aplicarea acesteia.

Susţinerea lui Amato pentru fotoliul de premier se dovedea ca fiind singura opţiune pentru coaliţia de stânga, în condiţiile în care discuţiile pentru găsirea unui prim-ministru erau programate să se încheie în timp util, iar un eşec ar fi atras dizolvarea Parlamentului şi organizarea de alegeri anticipate. În acest context, cea mai mare problemă era referendumul din 21 mai asupra Legii electorale, care ar fi fost blocat în cazul dizolvării legislativului.

Preşedintele Ciampi i-a cerut lui Giuliano Amato, imediat ce acesta a preluat noile prerogative, să se adreseze Parlamentului cu scopul de a verifica dacă beneficiază de o susţinere majoritară. Giuliano Amato, care a mai deţinut funcţia de premier în perioada 1992-1993, când a condus un guvern de tehnocraţi, a trecut cu bine peste votul de încredere, dat fiind că şi partenerii de centru, cei mai rezervaţi în cadrul coaliţiei, i-au acordat susţinerea lor. Dacă au existat unele rezerve faţă de Amato acestea au fost cauzate de apropierea care a existat cândva între el şi fostul premier socialist căzut în dizgraţie, Bettino Craxi, după ce a fost acuzat de corupţie în celebrul scandal Tangentopoli, care a zguduit din temelii scena politică italiană.

Modul în care s-a soluţionat recenta criză de la Roma nu este însă deloc pe gustul opoziţiei de dreapta, învingătoare în alegerile regionale. Liderul blocului Libertatea, Silvio Berlusconi, care doreşte organizarea de alegeri anticipate, a acuzat tabăra de stânga că se agaţă de putere pentru a evita un dezastru în cazul unui scrutin anticipat.

De la câştigarea spectaculoasă a regionalelor, Berlusconi militează pentru dizolvarea parlamentului şi pentru alegeri în luna iunie, apreciind că acesta este un moment extrem de favorabil pentru opoziţie. Potrivit fostului premier de dreapta, ultimele sondaje de opinie realizate de Datamedia relevă că alianţa dintre gruparea sa şi formaţiunea secesionistă Liga Nordului, condusă de Umberto Bossi, este creditată cu 60% din intenţiile de vot. 

Declaraţiile lui Berlusconi au survenit exact în ziua în care stânga aniversa patru ani de la istorica victorie în alegerile parlamentare. În toată această perioadă, Italia nu a avut parte de calm, în condiţiile în care doi premieri (Romano Prodi şi Massimo D’Alema) şi trei guverne s-au succedat în această scurtă perioadă.

Mandatul parlamentarilor este de 5 ani. Iniţial, mandatul senatorilor fusese fixat la 6 ani. În practică, însă, Preşedintele Republicii întrerupea mandatul acestora dizolvând Senatul în aşa fel încât cele două Camere să fie alese concomitent. Printr-o lege din 1963 s-a prevăzut expres că Senatul este ales pentru o perioadă de 5 ani.

Profilul lui Giuliano Amato, noul premier al Italiei

Supranumit “doctorul subtil” datorită fineţii şi discreţiei sale, Giuliano Amato a fost ministru al Trezoreriei din 1999 şi a deţinut şi funcţia de premier în 1992. Italienii îl respectă foarte mult după ce în 1992 a reuşit să ţină piept nouă luni unei crize bugetare fără precedent, recesiunii economice şi scandalurilor provocate de anchetele judiciare, corupţiei politico-financiare şi Mafiei. Anul trecut, numele său a fost prezent pe lista candidaţilor la preşedinţia ţării după ce a fost considerat şi pretendentul numărul doi la conducerea Comisiei Europene, imediat după favoritul Romano Prodi.

Giuliano Amato este membru al Partidului Socialist.

Noul guvern italian

Preşedintele desemnat al Consiliului italian, Giuliano Amato şi-a prezentat miercuri, 26 aprilie a.c., noul executiv în faţa Preşedintelui Italiei, Carlo Azeglio Ciampi, la ceremonia de depunere a jurământului. Ceremonia a avut loc înainte ca noul executiv să fie prezentat celor două Camere ale Parlamentului pentru a primi votul de încredere. Giuliano Amato, a prezentat, joi, 27 aprilie, la Roma, în cadrul Camerei Deputaţilor (Camera inferioară a parlamentului italian), un program guvernamental bazat pe continuitatea politicii de centru-stânga a guvernului D'Alema.

Giuliano Amato a afirmat că doreşte să-şi menţină guvernul până la sfârşitul legislaturii.

Recunoscând fragilitatea majorităţii obţinute, el a lansat un apel la "reconstituirea" polului de centru-stânga.

Programul noului guvern italian a fost criticat de principalii reprezentanţi ai opoziţiei de dreapta.

Noul guvern este format din 24 de miniştri, cu unul mai puţin decât precedentul, condus de Massimo D’Alema şi păstrează titulari importanţi din acel cabinet, astfel încât Lamberto Dini conduce în continuare Ministerul de Externe, Enzo Bianco Ministerul de Interne, Giovanna Melandri Ministerul Culturii şi Sergio Matarella Ministerul Apărării. Portofoliul Trezoreriei, deţinut anterior de premierul Amato, a revenit lui Vicenzo Visco, fostul ministru al finanţelor. Ministerul Justiţiei va fi condus de Piero Fassino, fost ministru al comerţului exterior în cabinetul lui D’Alema. Fostul ministru al Industriei, Comerţului şi Artizanatului, Enrico Letta, a fost confirmat la conducerea aceluiaşi minister, redenumit Ministerul Comerţului Exterior şi al Turismului. 

Cinci noi miniştri au fost solicitaţi pentru formarea noului guvern: Octavio del Turco (din partea Partidului Socialist SDI) la Finanţe, Alfonso Pecoraro Scanio (din partea Ecologiştilor) la Agricultură, Nerio Nesi (Partidul Comunist, PDCI) la Ministerul Lucrărilor Publice, în vreme cei doi tehnicieni au fost solicitaţi în domeniile lor: lingvistul Tulio de Mauro, la Ministerul Instrucţiei Publice şi profesorul Umberto Veronesi, în vîrstă de 75 de ani, iniţiator al luptei împotriva tumorilor canceroase, la Ministerul Sănătăţii. 

Cinci miniştri din guvernul lui D'Alema nu mai fac parte din noul Executiv: Luigi Berlinger (din partea Partidului Social-Democrat DS), fost ministrul al Instrucţiei Publice, Rosy Bindi (din partea PPI, creştin-democrat), fost ministru al Sănătăţii, Oliviero Diliberto (PDCI, comunist), fost ministru al Justiţiei, Paolo de Castro (independent), care a condus ministerul Agriculturii şi Laura Balbo (din partea Ecologiştilor), care a condus Ministerul pentru Egalitatea Şanselor. 

La doar două ore după formarea sa, noul executiv a lui Giuliano Amato s-a confruntat cu prima criză prin demisia lui Edo Ronchi, membru al Partidului Ecologist, căruia îi fusese încredinţat portofoliul Ministerului pentru Relaţia cu Uniunea Europeană. Într-o scrisoare adresată lui Amato, Ronchi a explicat că decizia sa a fost determinată de neînţelegerea faptului că unui partid ca cel al “verzilor”, nu i-a fost încredinţat, după cum era şi firesc, portofoliul mediului. Preşedinta Partidului Ecologist, Grazia Francescato, şi-a exprimat speranţa ca Edo Ronchi să revină asupra deciziei sale, având în vedere că verzilor le-au revenit două ministere importante, respectiv cel al Relaţiilor cu Uniunea Europeană şi cel al Lucrărilor Publice. 

În cel de-al 58-lea Cabinet postbelic italian sunt reprezentate nu mai puţin de opt partide: Democraţii de Stânga (DS, foştii comunişti ai precedentului premier, demisionarul Massimo D’Alema) – cu 7 titulari de portofolii, Rifondazione Comunista (comuniştii propriu-zişi, “nereformaţi”), dar şi foşti democrat-creştini, ecologişti, socialişti, centrişti.

În prim plan, problema reală rămâne reforma electorală. Amato intenţionează să elimine rămăşiţa de 25%, pondere proporţională din legea alegerilor legislative. Analiştii apreciază că, în urma reformei electorale, partidele mici, care în actuala legislatură abia au depăşit pragul de reprezentare, dar care împreună au un număr semnificativ de parlamentari, se vor transforma din aliaţi în inamici ai premierului. Până acum, aceste partide au susţinut formarea unui guvern de stânga, fiindcă alternativa însemna alegeri anticipate, care nu se ştie dacă le-ar mai fi adus acelaşi număr de locuri.

Toate eforturile pentru coagularea noii compoziţii a Executivului au până la urmă o miză: din actualul mandat au mai rămas totuşi, 11 luni. 

